पाएं अपने शहर की ताज़ा ख़बरें और फ्री ई-पेपरडाउनलोड करें
रांची। शराब के नशे में चालक से हवलदार बनने की चाहत लिए पुलिस लाइन गए तीन पुलिसकर्मियों गुरुवार को निलंबित कर दिया गया। तीनों चालक सिपाही गुरुवार को पुलिस लाइन में आयोजित परीक्षा में शामिल होने गए थे। परीक्षा में पास होने पर तीनों सिपाही हवलदार पद पर प्रोन्नत कर दिए जाते, लेकिन नशे की लत ने इनकी लुटिया डूबो दी। परीक्षा में शामिल होने के लिए 15 चालक सिपाही पुलिस लाइन पहुंचे थे।
शारीरिक जांच के दौरान सिपाही गोपाल बोदरा (उम्र 55, पुलिस नंबर 421), एडविन हांसदा (उम्र 52, पुलिस नंबर 1300) और कृत्यानंद सिंह (उम्र 57, पुलिस नंबर 541) की गतिविधियां वहां मौजूद पुलिस अधिकारियों को कुछ असामान्य दिखीं। एसएसपी साकेत कुमार सिंह और सार्जेंट मेजर राजीव कुमार ने तीनों को बुलवाया। उनके मुंह से शराब की बदबू आ रही थी। पूछताछ पर तीनों ने चुप्पी साध ली।
एसएसपी के निर्देश पर मंगवाया गया ब्रेथ एनालाइजर
एसएसपी के निर्देश पर ब्रेथ एनालाइजर मंगवाया गया। इससे तीनों पुलिसकर्मियों की जांच की गई, तो उनके शराब के नशे में होने की पुष्टि हो गई। अधिकारियों ने तीनों को कड़ी फटकार लगाई और दूसरे पुलिस अधिकारियों के साथ मेडिकल जांच के लिए दिन के 2.30 बजे सदर अस्पताल भेज दिया। पुलिस अधिकारी तीनों को लेकर सिविल सर्जन के दफ्तर में पहुंचे, जहां से उन्हें जांच के लिए ओपीडी में भेजा गया। ओपीडी में तैनात डॉ. नरेश भगत ने जांच की, तो तीनों शराब के नशे में पाए गए। उन्होंने तीनों के नशे में होने की पुष्टि करते हुए अपनी रिपोर्ट दे दी। इसके बाद तीनों को निलंबित कर दिया गया।
10 चालक होंगे प्रोन्नत
परीक्षा में शामिल होने के लिए 15 चालक सिपाही पहुंचे थे। इनमें से तीन को नशे की हालत में पाए गए, जिन्हें पहले ही आउट कर दिया गया। बाकी बचे 12 उम्मीदवारों में से 10 योग्य पाए गए, जबकि दो अयोग्य करार दिए गए। योग्य पाए गए 10 चालक सिपाही जल्द ही हवलदार पद पर प्रोन्नत कर दिए जाएंगे।
नशे में कंट्रोल में थे
तीन पुलिस चालक ओपीडी में मेडिकल जांच के लिए आए थे। ये लोग ओपीडी की पर्ची कटाए हुए थे। तीनों ने शराब पी रखी थी। बातचीत के दौरान उनके मुहं से शराब की स्मेल आ रही थी। लेकिन नशे में होने के बावजूद सभी कंट्रोल में थे।। - डॉ. नरेश भगत, मेडिसिन स्पेशलिस्ट सदर अस्पताल।
जांच में हुई है पुष्टि
तीनों पुलिस चालक पुलिस लाइन में होनेवाली परीक्षा में शराब पीकर आए थे। इसकी पुष्टि जांच में हुई है। इसके बाद निलंबित कर दिया गया। - राजीव कुमार, सार्जेंट मेजर।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn